b'\n_START_ARTICLE_\nJohan Franz\xc3\xa9n\n_START_SECTION_\nUra\n_START_PARAGRAPH_\nFranz\xc3\xa9nin j\xc3\xa4\xc3\xa4kiekkoura alkoi Vetlandan kunnan l\xc3\xa4hell\xc3\xa4 sijaitsevan Landsbron joukkueessa Boro Vetlanda HC:ss\xc3\xa4, jossa sai vuoden pelikiellon taklattuaan tuomarin. Vuonna 1999 h\xc3\xa4nen uudeksi seurakseen tuli HockeyAllsvenskanin Tran\xc3\xa5s AIF. Pelattuaan joukkueessa yhden kauden ajan Franz\xc3\xa9n siirtyi Link\xc3\xb6pingiin, jossa h\xc3\xa4n pelasi viisi kautta. H\xc3\xa4n auttoi joukkuetta nousemaan Elitserieniin vuonna 2001. Kaudella 2005\xe2\x80\x9306 Franz\xc3\xa9n siirtyi Detroit Red Wingsin NHL-joukkueeseen ja ker\xc3\xa4si tulokaskaudellaan 80 ottelussa 16 pistett\xc3\xa4 (12 maalia, 4 sy\xc3\xb6tt\xc3\xb6\xc3\xa4)._NEWLINE_Kev\xc3\xa4\xc3\xa4n 2006 maailmanmestaruuskilpailuissa Franz\xc3\xa9n oli mukana Ruotsin MM-kultaa voittaneessa joukkueessa. Saman vuoden elokuussa h\xc3\xa4n teki Detroit Red Wingsin kanssa kolmen vuoden pituisen ja 2,8 miljoonan Yhdysvaltain dollarin arvoisen sopimuksen._NEWLINE_Nashville Predatorsia vastaan 30. maaliskuuta 2008 pelatussa NHL-ottelussa Franz\xc3\xa9n teki tuon kuukauden kuudennen voittomaalinsa. N\xc3\xa4in h\xc3\xa4n rikkoi Gordie Howen helmikuussa 1952 tekem\xc3\xa4n ja tammikuussa 1956 toistaman yhden kuukauden aikana tehtyjen voittomaalien seuraenn\xc3\xa4tyksen (5). Howen enn\xc3\xa4tyslukemiin oli aiemmin kyennyt my\xc3\xb6s Henrik Zetterberg tammikuussa 2007. Howe oli paikalla seuraamassa ottelua, jossa Franz\xc3\xa9n rikkoi enn\xc3\xa4tyksen, sill\xc3\xa4 pelin yhteydess\xc3\xa4 juhlittiin h\xc3\xa4nen 80:nnetta syntym\xc3\xa4p\xc3\xa4iv\xc3\xa4\xc3\xa4ns\xc3\xa4._NEWLINE_NHL:n pudotuspeleiss\xc3\xa4 kaudella 2007\xe2\x80\x932008 Franz\xc3\xa9n rikkoi Detroit Red Wingsin pudotuspelien maalienn\xc3\xa4tyksen. Aiemmin enn\xc3\xa4tyst\xc3\xa4 oli pit\xc3\xa4nyt hallussaan Petr Kl\xc3\xadma 10 osumallaan. Samalla kaudella Franz\xc3\xa9n teki maalin viidess\xc3\xa4 per\xc3\xa4kk\xc3\xa4isess\xc3\xa4 pudotuspeliottelussa. Detroitin joukkueessa vastaavaan suoritukseen olivat aiemmin pystyneet ainoastaan Gordie Howe (1949 ja 1964) ja Ted Lindsay (1952). _NEWLINE_Franz\xc3\xa9nilla on maailmanmestaruus vuodelta 2006 ja kauden 2007\xe2\x80\x932008 p\xc3\xa4\xc3\xa4tteeksi Franz\xc3\xa9nin kausi p\xc3\xa4\xc3\xa4ttyi Stanley Cup -voittoon. _NEWLINE_2. helmikuuta 2011 ottelussa Ottawa Senatorsia vastaan Franz\xc3\xa9n teki viisi maalia yhdess\xc3\xa4 ottelussa 44:nten\xc3\xa4 pelaajana NHL:n historiassa. H\xc3\xa4n on toiseksi viimeisin pelaaja, joka on tehnyt viisi maalia yhdess\xc3\xa4 ottelussa._NEWLINE_Franzen sai tammikuussa 2015 uransa viidennen aivot\xc3\xa4r\xc3\xa4hdyksen. Sen j\xc3\xa4lkioireet olivat vakavat, eik\xc3\xa4 h\xc3\xa4n pystynyt pelaamaan loppukaudella. Kaudella 2015\xe2\x80\x932016 Franz\xc3\xa9n k\xc3\xa4vi yritt\xc3\xa4m\xc3\xa4ss\xc3\xa4 paluuta, mutta kykeni pelaamaan vain kahdessa peliss\xc3\xa4. Kaudet 2016\xe2\x80\x932017 ja 2017\xe2\x80\x932018 h\xc3\xa4n oli kokonaan pelaamatta.'